|  |
| --- |
| PATVIRTINTA |
| Klaipėdos miesto savivaldybės tarybos |
| 2022 m. gruodžio 1 d. sprendimu Nr. T1-297 |

**MOKESČIO UGDYMO SĄLYGOMS UŽTIKRINTI NEVALSTYBINĖSE BENDROJO UGDYMO MOKYKLOSE BESIMOKANTIEMS MOKINIAMS, ATVYKUSIEMS Į LIETUVOS RESPUBLIKĄ IŠ UKRAINOS DĖL RUSIJOS FEDERACIJOS KARINIŲ VEIKSMŲ, KOMPENSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokesčio ugdymo sąlygoms užtikrinti nevalstybinėse bendrojo ugdymo mokyklose besimokantiems mokiniams, atvykusiems į Lietuvos Respubliką iš Ukrainos dėl Rusijos Federacijos karinių veiksmų, kompensavimo tvarkos aprašas (toliau – Aprašas) reglamentuoja Klaipėdos miesto savivaldybės (toliau – Savivaldybė) biudžeto lėšų skyrimą ir administravimą Klaipėdos mieste veikiančioms nevalstybinėms mokykloms (toliau – Mokyklos), kurios vykdo Ukrainos švietimo programą.

2. Šio Aprašo nuostatos taikomos Mokykloms, įregistruotoms Švietimo ir mokslo institucijų registre ir vykdančioms Ukrainos švietimo programą.

3. Šiame Apraše vartojamos sąvokos atitinka Lietuvos Respublikos švietimo įstatyme vartojamas sąvokas.

**II SKYRIUS**

**MOKESČIO KOMPENSAVIMO LĖŠŲ PLANAVIMAS IR NAUDOJIMAS**

4. Savivaldybė kompensuoja 16 (šešiolika) eurų tėvų (globėjų) mokamo mėnesio mokesčio Mokyklai.

5. Apskaičiuojant lėšas, reikalingas mokesčiui kompensuoti ateinantiems biudžetiniams metams, mokinių skaičius fiksuojamas pagal Mokyklos einamųjų metų rugsėjo 1 dienos Mokinių registro duomenis.

6. Mokyklai skirtos Savivaldybės biudžeto lėšos einamiesiems metams perskirstomos pagal rugsėjo 1 dienos Mokinių registro duomenis, sudaroma patikslinta išlaidų sąmata.

7. Sudarant Lėšų naudojimo sutartį (patvirtinus Savivaldybės biudžetą) su Mokykla, lėšų poreikis iš Savivaldybės biudžeto einamiesiems metams tikslinamas atsižvelgiant į mokinių skaičių sausio 1 dieną.

8. Vadovaudamasis Mokyklos pateiktais duomenimis iš Mokinių registro, Planavimo ir analizės skyrius (toliau – PAS) apskaičiuoja lėšas ir parengia Lėšų naudojimo sutartį.

9. Mokykla, pasirašiusi Lėšų naudojimo sutartį, privalo sumažinti taikomą vieno mokinio mėnesio mokestį pagal Lėšų naudojimo sutartyje numatytas sąlygas.

10. Savivaldybės biudžeto lėšos turi būti naudojamos išlaidoms, susijusioms su ugdymo sąlygų užtikrinimu įstaigoje, kompensuoti.

11. Pasibaigus ketvirčiui, jei mokinių skaičius būsimo ketvirčio 1 d. pasikeitė daugiau kaip 5 proc., sąmata tikslinama pagal Mokyklos pateiktus Mokinių registro duomenis.

12. PAS, atsižvelgdama į Aprašo 11 punktą, paskirsto Savivaldybės biudžeto lėšas Mokykloms pagal metų ketvirčius.

13. Pagal Aprašo 12 punktą paskirstytos Savivaldybės biudžeto lėšos tvirtinamos Savivaldybės administracijos direktoriaus įsakymu. Asignavimų valdytojas tvirtina Savivaldybės biudžeto lėšų naudojimo sąmatą.

14. Mokykla iki einamojo ketvirčio pirmo mėnesio 10 dienos PAS pateikia paraišką lėšoms gauti. Lėšos pervedamos avansiniu mokėjimu vieną kartą per ketvirtį. Paraiškos rengiamos pagal Savivaldybės administracijos direktoriaus patvirtintą formą.

15. Savivaldybės administracijos Apskaitos skyrius, atsižvelgdamas į Aprašo 12 punkte patvirtintą lėšų paskirstymą Mokykloms ir PAS pateiktą paraišką lėšoms gauti, perveda Savivaldybės biudžeto lėšas į Lėšų naudojimo sutartyje įstaigos nurodytą sąskaitą.

16. Išvykus mokiniui iš Mokyklos, į laisvą vietą įstaiga gali priimti kitą mokinį, neviršydama sutarties pasirašymo laikotarpiui skirtų asignavimų iš Savivaldybės biudžeto.

**III SKYRIUS**

**ATSISKAITYMAS UŽ LĖŠŲ PANAUDOJIMĄ**

17. Mokykla, pasibaigus ketvirčiui, ne vėliau kaip iki kito mėnesio 10 dienos PAS turi pateikti lėšų panaudojimo ataskaitą pagal formą, patvirtintą Savivaldybės administracijos direktoriaus įsakymu ir už šį laikotarpį banko išrašą.

18. Metams pasibaigus, iki kitų metų sausio 5 dienos Mokykla atitinkamiems metams skirtas ir nepanaudotas Savivaldybės biudžeto lėšas turi grąžinti į Savivaldybės administracijos banko sąskaitą.

19. PAS turi teisę reikalauti Mokyklos papildomos informacijos, susijusios su Savivaldybės biudžeto lėšų panaudojimu.

20. Mokykla gautų lėšų apskaitą tvarko Lietuvos Respublikos teisės aktų nustatyta tvarka.

**IV SKYRIUS**

**BAIGIAMOSIOS NUOSTATOS**

21. Lėšų naudojimo sutartis sudaroma vieniems kalendoriniams metams (patvirtinus Savivaldybės biudžetą).

22. Mokyklos naudoja Savivaldybės biudžeto lėšas teisės aktų nustatyta tvarka ir užtikrina šių lėšų panaudojimą pagal tikslinę paskirtį.

23. Ne pagal tikslinę paskirtį panaudotas Savivaldybės biudžeto lėšas Mokykla turi nedelsdama grąžinti į Savivaldybės administracijos sąskaitą.

24. Aprašo įgyvendinimo priežiūrą vykdo Savivaldybės administracija teisės aktų nustatyta tvarka.

25. Aprašas, pasikeitus 1 punkte minimoms faktinėms aplinkybėms, gali būti keičiamas, papildomas ar naikinamas Klaipėdos miesto savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_